
Vilnius


1 straipsnis. Įstatymo paskirtis ir taikymas
1. Šis įstatymas nustato reikalavimus, kurių laikantis leidžiama baterijas pradėti naudoti arba pateikti Lietuvos Respublikos rinkai ir jai tiekti, bendruosius baterijų atliekų tvarkymo ir tvarkymo organizavimo reikalavimus, ekonominės veiklos vykdytojų pareigas, baterijų atliekų tvarkymo organizavimo licencijų išdavimo, įspėjimo apie galimą baterijų atliekų tvarkymo organizavimo licencijos galiojimo sustabdymo, tokių licencijų galiojimo sustabdymo ir panaikinimo reikalavimus. 
2. Šis įstatymas taikomas kartu su Reglamentu (ES) 2023/1542.
3. Šis įstatymas taikomas Reglamento (ES) 2023/1542 1 straipsnio 3 ir 4 dalyse nurodytais atvejais visoms Reglamento (ES) 2023/1542 1 straipsnio 3 dalyje nurodytų kategorijų baterijoms – nešiojamosioms, automobilių, mažųjų transporto priemonių, elektrinių transporto priemonių ir pramoninėms baterijoms.
4. Šis įstatymas netaikomas Reglamento (ES) 2023/1542 1 straipsnio 5 ir 6 dalyse nurodytais atvejais.
5. Šio įstatymo nuostatos suderintos su Europos Sąjungos teisės aktais, nurodytais šio įstatymo priede.

2 straipsnis. Pagrindinės šio įstatymo sąvokos
1. Sąvoka „atliekų tvarkytojas“ suprantama taip, kaip apibrėžta Lietuvos Respublikos atliekų tvarkymo įstatyme.
2. Kitos šiame įstatyme vartojamos sąvokos suprantamos taip, kaip apibrėžtos Reglamente (ES) 2023/1542.

3 straipsnis. Baterijų pradėjimas naudoti, pateikimas ir tiekimas Lietuvos Respublikos rinkai 
1. Lietuvos Respublikos rinkai pateikiamos ir jai tiekiamos, pradedamos naudoti gali būti tik baterijos, kurios atitinka tvarumo, saugos, ženklinimo, žymėjimo, informacijos pateikimo reikalavimus, nustatytus Reglamento (ES) 2023/1542 II ir III skyriuose.
2. Prie Lietuvos Respublikos rinkai pateikiamų, jai tiekiamų, pradedamų naudoti baterijų pridedami dokumentai, kurių reikalaujama pagal Reglamento (ES) 2023/1542 6–10, 12–14 straipsnius, naudojimo instrukcija ir saugos informacija turi būti parengti Lietuvos Respublikos valstybine kalba.
3. Baterijų atitiktis Reglamento (ES) 2023/1542 reikalavimams vertinama ir deklaruojama, baterijų išsamus patikrinimas, procedūros ir veiksmai dėl Reglamento (ES) 2023/1542 reikalavimų neatitinkančių ir (ar) riziką keliančių baterijų atšaukimo ar pašalinimo iš rinkos atliekami Reglamente (ES) 2023/1542 nustatyta tvarka.

4 straipsnis. Ekonominės veiklos vykdytojų ir baterijų atliekų tvarkymo sistemos dalyvių pareigos
1. Baterijas Lietuvos Respublikos rinkai pateikiantys ir jai tiekiantys ar baterijas pradedantys naudoti, baterijas platinantys ekonominės veiklos vykdytojai, galutiniai naudotojai, baterijų atliekų turėtojai, subjektai, tvarkantys baterijų atliekas ar organizuojantys baterijų atliekų tvarkymą, privalo vykdyti tokiems subjektams Reglamente (ES) 2023/1542 nustatytas pareigas ir laikytis tokiems subjektams Reglamente (ES) 2023/1542, šiame įstatyme ir kituose produktų saugą, atitikties vertinimą, atliekų tvarkymą reglamentuojančiuose teisės aktuose nustatytų reikalavimų.
2. Įgyvendindami Reglamento (ES) 2023/1542 55 straipsnio 2 dalyje nurodytus reikalavimus, gamintojai privalo registruotis aplinkos ministro ar kompetentingos institucijos, atsakingos už gamintojų registravimą, nustatyta tvarka. Gamintojų registracija panaikinama Reglamento (ES) 2023/1542 55 straipsnio 11 dalyje nurodytais atvejais.
3. Gamintojai privalo aplinkos ministro ar kompetentingų institucijų, atsakingų už duomenų apie baterijas ir baterijų atliekas rinkimą, stebėseną ir gamintojo atsakomybės pareigų įvykdymo priežiūrą, nustatyta tvarka vykdyti baterijų apskaitą ir teikti Reglamento (ES) 2023/1542 75 straipsnio 1 dalies a ir b punktuose, 2 dalies a punkte nurodytus duomenis. 
4. Įgyvendindami Reglamento (ES) 2023/1542 75 straipsnio 1, 3, 5–7 dalyse nustatytus reikalavimus, atliekų tvarkymo operatoriai, perdirbėjai ir atliekų tvarkytojai, išvežantys baterijų atliekas tvarkyti į kitas valstybes, privalo aplinkos ministro ar kompetentingų institucijų, atsakingų už duomenų apie baterijų atliekas rinkimą, stebėseną ir gamintojo atsakomybės pareigų įvykdymo priežiūrą, nustatyta tvarka vykdyti baterijų atliekų tvarkymo apskaitą ir teikti šios apskaitos ataskaitas.
5. Atliekų tvarkymo operatoriai, neskaitant šio straipsnio 4 dalyje nustatytų pareigų ir Atliekų tvarkymo įstatymo 3, 32, 4–42, 6–11, 112, 12, 14, 15, 17 straipsniuose atliekų tvarkytojams, surenkantiems ar apdorojantiems atliekas, nustatytų pareigų, privalo vykdyti Reglamento (ES) 2023/1542 65 straipsnyje nustatytas pareigas.
6. Perdirbėjai, neskaitant šio straipsnio 4 dalyje nustatytų pareigų ir Atliekų tvarkymo įstatymo 3, 32, 4, 41, 4–42, 6–11, 112, 12, 14 ir 15 straipsniuose atliekų tvarkytojams, perdirbantiems atliekas, nustatytų pareigų, privalo vykdyti Reglamento (ES) 2023/1542 71 straipsnio 1–3 dalyse nustatytas pareigas.
7. Atliekų tvarkytojai, išvežantys baterijų atliekas tvarkyti į kitas valstybes, neskaitant šio straipsnio 4 dalyje nustatytų pareigų ir Atliekų tvarkymo įstatymo 3, 4–42, 7–9, 12, 14, 15 ir 17 straipsniuose atliekų tvarkytojams, išvežantiems atliekas į kitas valstybes, nustatytų pareigų, privalo vykdyti Reglamento (ES) 2023/1542 72 straipsnio 1 ir 3 dalyse nustatytas pareigas.

5 straipsnis. Baterijų atliekų tvarkymas ir tvarkymo organizavimas
1. Gamintojai baterijų atliekų tvarkymą organizuoja kolektyviai ir paskiria gamintojo atsakomybę perimančią organizaciją, įgaliotą pagal Reglamento (ES) 2023/1542 58 straipsnį, kad ši jų vardu vykdytų Reglamente (ES) 2023/1542 nustatytas gamintojo atsakomybės pareigas.
2. Paskirdami gamintojo atsakomybę perimančią organizaciją, kuri jų pavedimu vykdys Reglamente (ES) 2023/1542 nustatytas gamintojo atsakomybės pareigas, ir su tokia organizacija sudarydami Atliekų tvarkymo įstatymo 3422 straipsnio 7 dalyje nurodytą pavedimo sutartį, gamintojai turi įsipareigoti ir:
1) gamintojo atsakomybę perimančiai organizacijai jos nustatyta tvarka ir terminais teikti duomenis apie gamintojų teikiamas Lietuvos Respublikos rinkai baterijas;
2) gamintojo atsakomybę perimančiai organizacijai jos nustatyta tvarka ir terminais apmokėti Reglamento (ES) 2023/1542 56 straipsnio 4 dalyje nurodytas išlaidas, patirtas vykdant gamintojo atsakomybės pareigas; 
3) padengti gamintojo atsakomybę perimančiai organizacijai išlaidas, dėl neįvykdytų Reglamente (ES) 2023/1542 nustatytų nešiojamųjų baterijų atliekų ir (ar) mažųjų transporto priemonių baterijų atliekų surinkimo tikslinių normų:
a) jei gamintojas, nevykdydamas ar netinkamai vykdydamas 1 punkte nurodytą pareigą, nuslėpė pateiktą Lietuvos Respublikos rinkai baterijų kiekį – proporcingai gamintojo nuslėptam pateiktam Lietuvos Respublikos rinkai baterijų kiekiui, kiek dėl nuslėpto kiekio neįvykdyta Reglamente (ES) 2023/1542 nustatyta nešiojamųjų baterijų atliekų ir (ar) mažųjų transporto priemonių baterijų atliekų surinkimo tikslinė norma; 
b) jei surinkimo tikslinė norma neįvykdyta ne dėl a punkte nurodytos priežasties – proporcingai gamintojo užimamai rinkos daliai, kuri aplinkos ministro nustatyta tvarka apskaičiuojama pagal ataskaitiniu laikotarpiu deklaruotą gamintojų Lietuvos Respublikos rinkai pateiktų baterijų kiekį, kiek Reglamente (ES) 2023/1542 nustatyta nešiojamųjų baterijų atliekų ir (ar) mažųjų transporto priemonių baterijų atliekų surinkimo tikslinė norma neįvykdyta ne dėl a punkte nurodytos priežasties;
4) padengti gamintojo atsakomybę perimančiai organizacijai išlaidas dėl neįvykdytos pareigos organizuoti baterijų atliekų atskirą surinkimą ir tvarkymą, kaip numatyta Reglamento (ES) 2023/1542 59–61 straipsniuose, ir apmokėti Reglamento (ES) 2023/1542 56 straipsnio 4 dalyje nurodytas išlaidas – proporcingai gamintojo neapmokėtam nurodytų išlaidų dydžiui, jei gamintojas nevykdė ar netinkamai vykdė 2 punkte nurodytą pareigą apmokėti išlaidas, patirtas vykdant gamintojo atsakomybės pareigas.
3. Pakeisti gamintojo atsakomybę perimančią organizaciją, kuri jų pavedimu ateinančiais kalendoriniais metais vykdys Reglamente (ES) 2023/1542 nustatytas gamintojo atsakomybės pareigas, gamintojai gali ne vėliau kaip iki einamųjų metų gruodžio 1 dienos.
4. Gamintojo atsakomybę perimančiai organizacijai taikomi Reglamento (ES) 2023/1542 56 straipsnio 4 dalyje, 57 straipsnyje, 58 straipsnio 1, 4 ir 7 dalyse, 59 straipsnio 1–3 dalyse, 60 straipsnio 1–4 dalyse, 61 straipsnio 1–3 dalyse, 69 straipsnio 4 dalyje, 74 straipsnio 1 ir 6 dalyse, 75 straipsnio 1, 2, 4 ir 7 dalyse, šio straipsnio 5 dalyje ir Atliekų tvarkymo įstatymo 3422 straipsnyje nustatyti reikalavimai.
5. Gamintojo atsakomybę perimanti organizacija, norėdama gamintojų vardu vykdyti Reglamente (ES) 2023/1542 nustatytas gamintojo atsakomybės pareigas, turi gauti Atliekų tvarkymo įstatymo 3424 straipsnio 3, 15–19 punktuose nurodytą licenciją atitinkamų kategorijų baterijų atliekų tvarkymui organizuoti (toliau – baterijų licencija).
6. Sustabdžius ar panaikinus gamintojo atsakomybę perimančiai organizacijai baterijų licencijos galiojimą, per vieną mėnesį gamintojai gali kitai gamintojo atsakomybę perimančiai organizacijai pavesti einamaisiais metais vykdyti Reglamente (ES) 2023/1542 nustatytas gamintojo atsakomybės pareigas.
7. Baterijų licencijas turinčios gamintojo atsakomybę perimančios organizacijos turi laikytis šio straipsnio 4 ir 5 dalyse nurodytų reikalavimų ir Atliekų tvarkymo įstatymo 3426 straipsnio 1 dalies 1, 2, 3–5 punktuose nustatytų licencijuojamos veiklos sąlygų.
8. Nešiojamųjų baterijų atliekų surinkimą gamintojo atsakomybę perimančios organizacijos turi organizuoti laikydamosi Reglamento (ES) 2023/1542 59 straipsnyje nustatytų reikalavimų.
9. Mažųjų transporto priemonių baterijų atliekų surinkimą gamintojo atsakomybę perimančios organizacijos turi organizuoti laikydamosi Reglamento (ES) 2023/1542 60 straipsnio reikalavimų.
10. Automobilių baterijų, pramoninių baterijų ir elektrinių transporto priemonių baterijų atliekų surinkimą gamintojo atsakomybę perimančios organizacijos turi organizuoti laikydamosi Reglamento (ES) 2023/1542 61 straipsnio reikalavimų.
11. Įgyvendindamos Reglamento (ES) 2023/1542 59 straipsnio 2 dalies b punkte, 60 straipsnio 2 dalies b punkte, 61 straipsnio 2 dalyje nustatytus reikalavimus, gamintojo atsakomybę perimančios organizacijos turi vadovautis aplinkos ministro nustatytais baterijų atliekų priėmimo vietų įrengimo minimaliais tankumo reikalavimais.
12. Jei yra ne viena gamintojo atsakomybę perimanti organizacija, įgyvendindamos Reglamente (ES) 2023/1542 nustatytas gamintojo atsakomybės pareigas, visos atsakomybę perimančios organizacijos, laikydamosi Reglamento (ES) 2023/1542 57 straipsnio 8 dalyje nurodytos atrankos procedūros, kartu parenka atliekų tvarkytojus ir baterijų atliekų tvarkymo išlaidas jiems apmoka proporcingai užimamai rinkos daliai, kuri aplinkos ministro nustatyta tvarka apskaičiuojama pagal ataskaitiniu laikotarpiu deklaruotą gamintojų Lietuvos Respublikos rinkai pateiktų baterijų kiekį.
13. Platintojai priima baterijų atliekas laikydamiesi Reglamento (ES) 2023/1542 62 straipsnyje nustatytų reikalavimų.
14. Atliekų tvarkytojai, kurie apdorodami eksploatuoti netinkamas transporto priemones ir (ar) elektros ir elektroninės įrangos atliekas atskiria baterijų atliekas, turi laikytis Reglamento (ES) 2023/1542 65 straipsnyje nustatytų reikalavimų. 
15. Savivaldybės ir komunalinių atliekų tvarkymo sistemos administratoriai organizuoja baterijų atliekų iš namų ūkių surinkimą komunalinių atliekų tvarkymo sistemoje ir surinktas baterijų atliekas perduoda tvarkyti laikydamiesi Reglamento (ES) 2023/1542 66 straipsnio 1 dalyje ir 2 dalies a punkte nustatytų reikalavimų.
16. Savanoriško surinkimo punktai nešiojamųjų, mažųjų transporto priemonių baterijų atliekas surenka, jei yra sudarę Reglamento (ES) 2023/1542 59 straipsnio 6 dalyje, 60 straipsnio 7 dalyje nurodytas sutartis su gamintojo atsakomybę perimančiomis organizacijomis. Surinktas baterijų atliekas jie turi perduoti tvarkyti laikydamiesi Reglamento (ES) 2023/1542 67 straipsnio reikalavimų.
17. Surinktos baterijų atliekos turi būti apdorojamos laikantis Reglamento (ES) Nr. 2023/1542 70 straipsnio reikalavimų.
18. Baterijų atliekos turi būti perdirbamos laikantis Reglamento (ES) 2023/1542 71 straipsnyje nustatytų reikalavimų.
19. Baterijų atliekas išvežant tvarkyti į kitas valstybes, turi būti laikomasi Reglamento (ES) 2023/1542 72 straipsnio 1 ir 3 dalyse nustatytų reikalavimų.

6 straipsnis. Baterijų licencijos išdavimas, įspėjimas apie galimą tokios licencijos galiojimo sustabdymą ar panaikinimą, baterijų licencijos galiojimo sustabdymas ir panaikinimas
1. Reglamento (ES) 2023/1542 58 straipsnyje nurodytas leidimas vykdyti gamintojo atsakomybės pareigas suteikiamas išduodant baterijų licenciją.
2. Norėdama gauti baterijų licenciją, gamintojo atsakomybę perimanti organizacija turi aplinkos ministro nustatyta tvarka kompetentingai institucijai, vykdančiai Atliekų tvarkymo įstatymo 3423 straipsnio 2 dalyje nurodytos licencijas išduodančios institucijos funkcijas (toliau – licencijas išduodanti institucija), pateikti:
1) Atliekų tvarkymo įstatymo 3425 straipsnio 1 dalies 1 punkte nurodytą prašymą;
2) pagal aplinkos ministro nustatytus reikalavimus parengtą Atliekų tvarkymo įstatymo 3425 straipsnio 1 dalies 2 punkto a papunktyje nurodytą baterijų atliekų tvarkymo organizavimo veiklos planą, kuriame turi būti:
a) numatytos priemonės ir veiksmai, užtikrinantys, kad bus įvykdytos Reglamento (ES) 2023/1542 59 straipsnio 1 ir 2 dalyse nustatytos pareigos ir pasiekti Reglamento (ES) 2023/1542 59 straipsnio 3 dalyje nurodyti nešiojamųjų baterijų atliekų surinkimo tikslai (taikoma, jei prašoma išduoti Atliekų tvarkymo įstatymo 3424 straipsnio 3 punkte arba 15 punkte nurodytą baterijų licenciją); 
b) numatytos priemonės ir veiksmai, užtikrinantys, kad bus įvykdytos Reglamento (ES) 2023/1542 60 straipsnio 1, 2 ir 4 dalyse nustatytos pareigos ir pasiekti Reglamento (ES) 2023/1542 60 straipsnio 3 dalyje nurodyti mažųjų transporto priemonių baterijų atliekų surinkimo tikslai (taikoma, jei prašoma išduoti Atliekų tvarkymo įstatymo 3424 straipsnio 3 punkte arba 16 punkte nurodytą baterijų licenciją); 
c) numatytos priemonės ir veiksmai, užtikrinantys, kad bus įvykdytos Reglamento (ES) 2023/1542 61 straipsnio 1–3 dalyse nustatytos pareigos (taikoma, jei prašoma išduoti Atliekų tvarkymo įstatymo 3424 straipsnio 3 punkte arba 17 punkte, arba 18 punkte, arba 19 punkte nurodytą baterijų licenciją);
d) pateikta informacija apie šios organizacijos taikomą Reglamento (ES) 2023/1542 55 straipsnio 3 dalies d punkte nurodytą sistemą, kuria užtikrinama, kad kompetentingoms institucijoms teikiami patikimi duomenys;
3) dokumentus, patvirtinančius, kad bus laikomasi Reglamento (ES) 2023/1542 59 straipsnio 1 ir 2 dalyse nustatytų reikalavimų ir pasiekti Reglamento (ES) 2023/1542 59 straipsnio 3 dalyje nurodyti nešiojamųjų baterijų surinkimo tikslai (taikoma, jei prašoma išduoti Atliekų tvarkymo įstatymo 3424 straipsnio 3 punkte arba 15 punkte nurodytą baterijų licenciją); 
4) dokumentus, patvirtinančius, kad bus laikomasi Reglamento (ES) 2023/1542 60 straipsnio 1, 2 ir 4 dalyse nustatytų reikalavimų ir pasiekti Reglamento (ES) 2023/1542 60 straipsnio 3 dalyje nurodyti mažųjų transporto priemonių baterijų surinkimo tikslai (taikoma, jei prašoma išduoti Atliekų tvarkymo įstatymo 3424 straipsnio 3 punkte arba 16 punkte nurodytą baterijų licenciją); 
5) dokumentus, patvirtinančius, kad bus laikomasi Reglamento (ES) 2023/1542 61 straipsnio 1, 2 ir 3 dalyse nustatytų reikalavimų (taikoma, jei prašoma išduoti Atliekų tvarkymo įstatymo 3424 straipsnio 3 punkte arba 17 punkte, arba 18 punkte, arba 19 punkte nurodytą baterijų licenciją);
6) pagal aplinkos ministro nustatytus reikalavimus parengtą Atliekų tvarkymo įstatymo 3425 straipsnio 1 dalies 2 punkto b papunktyje nurodytą finansavimo schemą, garantuojančią, kad bus padengtos su baterijomis, kurias Lietuvos Respublikos rinkai tiekia šiai organizacijai gamintojo atsakomybės pareigas vykdyti pavedę gamintojai, susijusias išlaidas, nurodytas Reglamento (ES) 2023/1542 56 straipsnio 4 dalyje;
7) visuomenės švietimo ir informavimo programą, kurią vykdant būtų teikiama Reglamento (ES) 2023/1542 74 straipsnio 1 dalyje nurodyta informacija apie baterijų atliekų prevenciją ir tvarkymą.
3. Baterijų licencijos išduodamos laikantis Atliekų tvarkymo įstatymo 3425 straipsnio 5–7 dalyse nustatytų terminų.
4. Baterijų licenciją gavusi gamintojo atsakomybę perimanti organizacija privalo aplinkos ministro nustatyta tvarka ir terminais kasmet licencijas išduodančiai institucijai pateikti Reglamento (ES) 2023/1542 58 straipsnio 7 dalyje nurodytą garantiją, skirtą padengti baterijų atliekų tvarkymo išlaidas, jei gamintojo atsakomybę perimanti organizacija nevykdys Reglamente (ES) 2023/1542 nustatytų gamintojo atsakomybės pareigų. Tokių garantijų sudarymo, pateikimo ir jų reikalavimų vykdymo tvarką, pagal šiuos dokumentus gautų lėšų kaupimo, naudojimo ir grąžinimo tvarką nustato aplinkos ministras.
5. Gamintojo atsakomybę perimanti organizacija įspėjama apie galimą baterijų licencijos galiojimo sustabdymą, jei ji:
1) nepateikia kompetentingai institucijai Reglamento (ES) 2023/1542 58 straipsnio 5 dalyje ir (ar) 75 straipsnio 1 ir (2) dalyje nurodytos ataskaitos;
2) nebeatitinka Reglamente (ES) 2023/1542 nustatytų reikalavimų dėl baterijų atliekų surinkimo ir apdorojimo organizavimo;
3) kompetentingai institucijai nepraneša apie bet kokius pasikeitimus, susijusius su baterijų licencijos sąlygomis.
6. Šio straipsnio 5 dalyje nurodytais atvejais įspėjant gamintojo atsakomybę perimančią organizaciją apie galimą baterijų licencijos galiojimo sustabdymą, taikomi tokie šių pažeidimų pašalinimo terminai:
1) nustačius šio straipsnio 6 dalies 1 punkte nurodytą pažeidimą, taikomas Atliekų tvarkymo įstatymo 3428 straipsnio 3 dalies 1 punkte nurodytas pažeidimų pašalinimo terminas;
2) nustačius šio straipsnio 6 dalies 2 ar 3 punkte nurodytą pažeidimą, taikomas Atliekų tvarkymo įstatymo 3428 straipsnio 3 dalies 2 punkte nurodytas pažeidimų pašalinimo terminas.
7. Neskaitant šio straipsnio 5 dalyje nurodytų atvejų, gamintojo atsakomybę perimanti organizacija įspėjama apie galimą baterijų licencijos galiojimo sustabdymą, jei:
1) nustatoma, kad gamintojo atsakomybę perimanti organizacija nesilaiko Atliekų tvarkymo įstatymo 3426 straipsnio 1 dalies 1, 2, 3–5 punktuose nustatytų licencijuojamos veiklos sąlygų;
2) paaiškėja Atliekų tvarkymo įstatymo 3428 straipsnio 1 dalies 2 punkte nurodytos aplinkybės.
8. Gamintojo atsakomybę perimančią organizaciją apie galimą baterijų licencijos galiojimo sustabdymą įspėjant šio straipsnio 7 dalyje nurodytais atvejais taikomi Atliekų tvarkymo įstatymo 3428 straipsnio 3 dalyje nustatyti pažeidimų pašalinimo terminai.
9. Licencijas išduodanti institucija šio straipsnio 5 ir 7 dalyse nurodytais atvejais gamintojo atsakomybę perimančią organizaciją įspėja apie galimą baterijų licencijos galiojimo sustabdymą laikydamasi Atliekų tvarkymo įstatymo 3428 straipsnio 2 dalyje nurodyto termino.
10. Baterijų licencijos galiojimo sustabdymo procedūra vykdoma laikantis Atliekų tvarkymo įstatymo 3428 straipsnio 4 dalyje nustatytos tvarkos ir terminų. 
11. Nustačius, kad gamintojo atsakomybę perimanti organizacija neįvykdė Reglamento (ES) 2023/1542 59 straipsnio 3 dalyje nustatytos nešiojamųjų baterijų atliekų surinkimo tikslinės normos ir (ar) 60 straipsnio 3 dalyje nustatytos mažųjų transporto priemonių baterijų atliekų surinkimo tikslinės normos, už šį pažeidimą gamintojo atsakomybę perimančiai organizacijai skiriama sankcija pagal Lietuvos Respublikos aplinkos apsaugos įstatymą ir ji įspėjama apie galimą licencijos galiojimo panaikinimą, jei toks pažeidimas bus padarytas pakartotinai, bei nurodoma, kad ji licencijas išduodančiai institucijai turi pateikti Reglamento (ES) 2023/1542 69 straipsnyje nurodytą taisomųjų veiksmų planą. Šis planas teikiamas ir tikslinamas laikantis Reglamento (ES) 2023/1542 69 straipsnyje nurodytų terminų ir procedūrų. 
12. Jei ir kitais kalendoriniais metais po taisomųjų veiksmų plano, nurodyto 11 dalyje, pateikimo paaiškėja, kad gamintojo atsakomybę perimanti organizacija neįvykdė Reglamento (ES) 2023/1542 59 straipsnio 3 dalyje nustatytos nešiojamųjų baterijų atliekų surinkimo tikslinės normos ir (ar) 60 straipsnio 3 dalyje nustatytos mažųjų transporto priemonių baterijų atliekų surinkimo tikslinės normos, panaikinamas gamintojo atsakomybę perimančiai organizacijai išduotos baterijų licencijos galiojimas. 
13. Neskaitant šio straipsnio 12 dalyje nurodyto atvejo, baterijų licencijos galiojimas panaikinamas Atliekų tvarkymo įstatymo 3429 straipsnyje nurodyta tvarka ir terminais.

7 straipsnis. Kompetentingos institucijos
Vyriausybė paskiria rinkos priežiūros institucijas ir kompetentingas institucijas, atsakingas už Reglamente (ES) 2023/1542 ir šiame įstatyme nustatytų funkcijų vykdymą.

8 straipsnis. Žalieji viešieji pirkimai
Lietuvos Respublikos viešųjų pirkimų įstatymo 2 straipsnio 25 dalyje nurodytos perkančiosios organizacijos, Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 4 straipsnio 1 dalyje nurodyti perkantieji subjektai, pirkdami baterijas ar gaminius, kuriuose yra baterijų, privalo laikytis Reglamento (ES) 2023/1542 85 straipsnio reikalavimų.

9 straipsnis. Atsakomybė pažeidus baterijų ir baterijų atliekų tvarkymą reglamentuojančių teisės aktų reikalavimus
Asmenys, pažeidę šio įstatymo ir (ar) šio įstatymo priede nurodytų Europos Sąjungos teisės aktų reikalavimus, atsako Lietuvos Respublikos produktų saugos įstatyme, Aplinkos apsaugos įstatyme, Administracinių nusižengimų kodekse nustatyta tvarka. 

10 straipsnis. Įstatymo įsigaliojimas, taikymas ir įgyvendinimas
1. Šis įstatymas, išskyrus šio straipsnio 2–5 dalis, įsigalioja 2026 m. sausio 1 d.
2. Aplinkos ministras ar kompetentingos institucijos, atsakingos už duomenų apie baterijas ir baterijų atliekas rinkimą, stebėseną ir gamintojo atsakomybės pareigų įvykdymo priežiūrą, iki 2025 m. gruodžio 31 d. priima šio įstatymo įgyvendinamuosius teisės aktus. 
3. Gamintojų ir importuotojų organizacijoms iki 2026 m. sausio 1 d. išduotos Atliekų tvarkymo įstatymo 3424 straipsnio 3 punkte nurodytos apmokestinamųjų gaminių (baterijų ir akumuliatorių) atliekų tvarkymo organizavimo licencijos prilyginamos naujoms 2026 m. sausio 1 d. įsigaliosiančioms Atliekų tvarkymo įstatymo 3424 straipsnio 3 punkte nurodytoms baterijų atliekų tvarkymo organizavimo licencijoms, jei apmokestinamųjų gaminių (baterijų ir akumuliatorių) atliekų tvarkymo organizavimo licencijas turinčios gamintojų ir importuotojų organizacijos iki 2026 m. gegužės 1 d. naudodamosi Vieninga gaminių, pakuočių ir atliekų apskaitos informacine sistema atnaujins atliekų tvarkymo organizavimo veiklos planą, atliekų tvarkymo finansavimo schemą, visuomenės švietimo ir informavimo programą, kad atitiktų šio įstatymo 6 straipsnio 2 dalies 2, 6 ir 7 punktų reikalavimus, ir licencijas išduodančiai institucijai pateiks šiuos atnaujintus dokumentus bei šio įstatymo 6 straipsnio 2 dalies 3–5 punktuose nurodytus dokumentus, jei tokie dokumentai Vieningoje gaminių, pakuočių ir atliekų apskaitos informacinėje sistemoje neregistruoti organizuojant baterijų atliekų tvarkymą pagal iki 2026 m. sausio 1 d. galiojusią tvarką. Jei iki 2026 m. gegužės 1 d. nebūtų atnaujintas GPAIS funkcionalumas, kurio reikia nurodytiems dokumentams atnaujinti, šioje dalyje išvardytus dokumentus licencijas išduodančiai institucijai gamintojų ir importuotojų organizacijos naudodamosi GPAIS turi pateikti ne vėliau kaip per 3 mėnesius nuo dienos, kai GPAIS interneto svetainėje paskelbiama apie reikiamo GPAIS funkcionalumo atnaujinimą.
4. Jei gamintojų ir importuotojų organizacijos, kurioms iki 2026 m. sausio 1 d. išduotos Atliekų tvarkymo įstatymo 3424 straipsnio 3 punkte nurodytos apmokestinamųjų gaminių (baterijų ir akumuliatorių) atliekų tvarkymo organizavimo licencijos, šio straipsnio 3 dalyje nurodyta tvarka licencijas išduodančiai institucijai nepateikia toje dalyje nurodytų dokumentų, šioms organizacijoms išduotos apmokestinamųjų gaminių (baterijų ir akumuliatorių) atliekų tvarkymo organizavimo licencijos netenka galios 2027 m. sausio 1 d. 
5. Iki 2026 m. sausio 1 d. pradėtos baterijų atitikties vertinimo ir deklaravimo procedūros užbaigiamos vadovaujantis produktų atitikties vertinimą ir deklaravimą reglamentuojančių teisės aktų nuostatomis, galiojusiomis iki 2026 m. sausio 1 d.
6. Iki 2026 m. sausio 1 d. pradėtos baterijų atliekų tarpvalstybinio vežimo procedūros užbaigiamos vadovaujantis atliekų tarpvalstybinį vežimą reglamentuojančių teisės aktų nuostatomis, galiojusiomis iki 2026 m. sausio 1 d. 


Skelbiu šį Lietuvos Respublikos Seimo priimtą įstatymą. 


Respublikos Prezidentas	

Lietuvos Respublikos baterijų ir baterijų atliekų įstatymo
priedas

ĮGYVENDINAMI EUROPOS SĄJUNGOS TEISĖS AKTAI

2023 m. liepos 12 d. Europos Parlamento ir Tarybos reglamentas (ES) 2023/1542 dėl baterijų ir baterijų atliekų, kuriuo iš dalies keičiama Direktyva 2008/98/EB bei Reglamentas (ES) 2019/1020 ir panaikinama Direktyva 2006/66/EB, su visais pakeitimais.


______________________
